

HEI PUUTARHASEURALAISET

Kesä meni, vaikkei se monen mielestä edes oikeasti tullutkaan. Tässä nyt kuitenkin ollaan ja ihmetellään, pitäisikö tuolla puutarhassa vielä jotain tehdä. Nyt on keskiviikko 11.10., ja huomenna kuulemma sataa. Perjantaiksi lupasi ennuste välipäivää, mutta kaikki on silti märkää ja ikävää edellispäivien sateiden jäljiltä. Minua henkilökohtaisesti odottaa kylläkin ulkotyöpäivä, joten toivoa sopii ennusteen pitävän paikkansa. Mutta ei niin pahaa ettei jotain hyvääkin; pakastin pullistelee suppilovahveroista.

Säistä johtuen päätti hallitus perua suunnitellun lokakuisen korpivaelluksen Moronvuorelle. Jos nyt kävisi niin, että joku sateeton päivä sattuisi kohdalle osumaan, voin suositella omatoimimatkailua. Eväät mukaan ja tyhjä muovipussi sienille.

**TULE EHDOTTAMAAN ENSI KESÄN ULKOMAISTA RETKIKOHDETTA**

**Marraskuussa 7.11. on seuraava jäsenilta kumppanuustalo Viikarissa.** Matkailu mielessä. Katsomme kuvia ja keskustelemme ulkomaisista puutarhakohteista. Tarkoitus on miettiä jo tulevaa kesää ja kesällä mahdollisesti toteutettavaa ulkomaille suuntautuvaa puutarharetkeä. Valitsemme kaksi ehdotetuista kohteista ”kilpailemaan” keskenään. Äänestys kohteista käydään seuran verkkosivuilla ja facebookissa, sähköpostiin voi laittaa suosikilleen äänen tai sitten tekstiviestinä seuran puhelimeen. Soittaakin voi. Voittaja, eli mahdollinen matkakohde, julkaistaan tammikuun jäsenillassa 16.1. Tule vaikuttamaan.

**JOULU TULLA JOLKOTTAA**

Perinteiset pikkujoulut vietetään tänä vuonna teatteri-illan merkeissä. Kokoonnumme **25.11 klo 17 Kotkan kaupunginteatterin kokoustilaan**, jossa pidetään puheet, lauletaan laulut tai ainakin tarjoillaan kahvit. Näytös, joka on **Tohvelisankarin rouva, alkaa klo 18.** Teatteri-illan **jäsenhinta** kahvitarjoiluineen on **20€.** Mikäli haluat ottaa mukaan seuraan kuulumattoman henkilön, hinta hänelle on 34 € kahvitarjoilun kanssa.

Lipun voi varata seuran sähköpostin kautta, tekstiviestillä tai puhelimitse**. Lippuja** on saatavilla **10.11 saakka** ja **maksu** viimeistään **10.11** seuran tilille. Hauskaa teatteri-iltaa meille

toivottaa puhetta johtava Auli☺

Kooste:

7.11. klo 18.00 marraskuun jäsenilta, kumppanuustalo Viikari

25.11. klo 17.00 Kotkan kaupunginteatteri kokoustila pikkujoulukahvit

25.11 klo 18.00 Tohvelisankarin rouva, suuri näyttämö

16.1. klo 18.00 tammikuun jäsenilta, kumppanuustalo Viikari

Kotkan seudun puutarhaseura ry. yhteystiedot:

Puhelin: **0400 616 095**

Sähköposti: [**kotkanseudunpuutarhaseura@gmail.com**](mailto:kotkanseudunpuutarhaseura@gmail.com)

Kotisivut: [**www.kotkanseudunpuutarhaseura.kotisivukone.com**](http://www.kotkanseudunpuutarhaseura.kotisivukone.com/)

Tilinumero: **FI77 5172 2040 0259 31**

Ihana suppispikkelsi

n. 1 l suppilovahveroita 0,5 tl suolaa

2 dl vettä 1-2 kanelitankoa

1 dl valkoviinietikkaa 15 neilikkaa

1 dl etikkaa 10-20 rosepippuria

0,5 kg sokeria

* kuumenna vesi ja etikat ja sulata sokeri nesteeseen
* lisää mausteet ja sienet
* keitä poreillen n. 20 minuuttia
* purkita liemeen